Programm ġdid tal-UE bl-għan li jsaħħaħ is-sistemi tas-saħħa tal-Ewropa biex tirrispondi aħjar għal kriżijiet transfruntieri kbar fil-futur, bħall-pandemija tal-COVID-19. It-tifqigħa tal-COVID-19 uriet il-ħtieġa li l-pajjiżi tal-UE jikkooperaw u jikkoordinaw aħjar fi żminijiet ta' kriżi u li jsaħħu l-kapaċità tal-UE li tirrispondi b'mod effikaċi għal theddidiet transfruntieri ġodda u futuri għas-saħħa. Abbażi tat-tagħlimiet meħuda, programm ġdid tal-Unjoni għas-saħħa li jismu "l-UE għas-Saħħa" għandu l-għan li jelimina n-nuqqasijiet evidenzjati mill-pandemija. L-Istati Membri huma primarjament kompetenti għall-politika tas-saħħa iżda l-UE tista' tikkomplementa u tappoġġa l-miżuri nazzjonali u tadotta leġiżlazzjoni f'setturi speċifiċi . Skopri aktar dwar il-politika tas-saħħa tal-UE . Minbarra protezzjoni aħjar mill-kriżijiet u ġestjoni aħjar tagħhom permezz tat-tisħiħ tas-sistemi tas-saħħa tal-Istati Membri u l-għoti ta' kura aħjar , il-programm l-UE għas-Saħħa għandu wkoll l-għan li jrawwem l-innovazzjoni u l-investiment u jtejjeb is-saħħa. 3 prijoritajiet ewlenin tal-"UE għas-Saħħa" Protezzjoni tal-persuni minn theddidiet transfruntieri serji għas-saħħa Disponibbiltà aħjar ta' mediċini Sistemi tas-saħħa aktar b'saħħithom "L-UE għas-Saħħa" huwa parti mill- pjan ta' rkupru "Next Generation EU" ppreżentat mill-President tal-Kummissjoni Ewropea Ursula von der Leyen fis-27 ta' Mejju fil-plenarja. F' riżoluzzjoni dwar ir-reviżjoni tal-baġit tal-UE wara l-2020 u l-pjan ta' rkupru ekonomiku , li ġiet adottata fil-15 ta' Mejju, il-Membri tal-PE insistew fuq il-ħolqien ta' programm Ewropew tas-saħħa indipendenti ġdid. F' dibattitu mal-Kummissarju Kyriakides fit-28 ta' Mejju , il-Kumitat ENVI laqa' l-pjanijiet ambizzjużi, peress li l-Parlament ippromwova b'mod konsistenti l-istabbiliment ta' politika koerenti tal-UE dwar is-saħħa pubblika. F' riżoluzzjoni adottata fis-17 ta' April , il-Parlament appella għal baġit apposta biex jappoġġa s-setturi nazzjonali tal-kura tas-saħħa matul il-kriżi, kif ukoll għal investiment wara l-kriżi biex is-sistemi tal-kura tas-saħħa jsiru aktar reżiljenti u ffukati fuq dawk l-aktar fil-bżonn. Il-programm se jkopri l-perjodu 2021-2027 , iżda l-azzjonijiet kollha relatati mal-irkupru ta' wara l-kriżi għandhom jiġu applikati fl-ewwel snin. L-indirizzar tat-theddidiet transfruntieri għas-saħħa Il-programm għandu l-għan li jsaħħaħ il-prevenzjoni, it-tħejjija, is-sorveljanza u r-rispons fi żminijiet ta' kriżi u li jtejjeb il-koordinazzjoni tal-kapaċità f'każ ta' emerġenza. Għandu l-għan li jibni riżervi ta' mediċini u provvisti mediċi, persunal u esperti tal-kura tas-saħħa u li jipprovdi assistenza teknika. "RescEU" - parti mill- Mekkaniżmu għall-Protezzjoni Ċivili tal-UE - se tkompli tipprovdi reazzjoni rapida u tiffoka fuq il-kapaċitajiet ta' reazzjoni diretta għall-kriżijiet, filwaqt li "l-UE għas-Saħħa" jinkludi kumulazzjoni ta' riżervi mediċi strateġiċi għal użu aktar fit-tul u riżerva ta' persunal mediku li jista' jiġi mobilizzat f'każ ta' kriżi. Nagħmlu l-mediċini u l-provvisti mediċi disponibbli u għall-but ta' kulħadd L-UE trid tappoġġa l-isforzi biex jiġu mmonitorjati nuqqasijiet ta' mediċini, ta' apparat mediku u ta' prodotti (tal-kura tas-saħħa) rilevanti oħra, u tillimita d-dipendenza fuq l-importazzjonijiet ta' mediċini u ingredjenti farmaċewtiċi attivi minn pajjiżi terzi. Għandha wkoll l-għan li tagħti spinta lill-innovazzjoni u lill-produzzjoni li tagħmel inqas ħsara lill-ambjent. Tisħiħ tas-sistemi tas-saħħa u tal-forza tax-xogħol tal-kura tas-saħħa Is-sistemi nazzjonali tas-saħħa għandhom isiru aktar effiċjenti u reżiljenti billi: tingħata spinta lill-investiment fi programmi ta' prevenzjoni tal-mard; jiġi appoġġat l-iskambju tal-aħjar prattiki; ikun hemm kooperazzjoni globali; u jingħata aċċess aħjar għall-kura tas-saħħa. "Saħħa waħda" "L-UE għas-Saħħa" huwa bbażat fuq l-approċċ "Saħħa Waħda" Jirrikonoxxi li s-saħħa tal-bniedem u tal-annimali huma interkonnessi, li l-mard jista' jiġi trażmess mill-bnedmin għall-annimali u viċe versa u li għalhekk it-tnejn għandhom jiġu indirizzati u li l-bnedmin u l-annimali huma konnessi permezz tal-ambjent. Nindirizzaw l-isfidi fit-tul Fost il-kwistjonijiet l-oħra li "l-UE għas-Saħħa" għandu l-għan jindirizza, insibu: l-għoti ta' kura tas-saħħa għall-but ta' kulħadd u ta' kwalità tajba lil kulħadd, billi jitneħħew l-inugwaljanzi fis-settur tas-saħħa iż-żieda fl-użu tal-innovazzjonijiet diġitali l-indirizzar tal-mard li ma jitteħidx permezz tat-titjib tad-dijanjosi, il-prevenzjoni u l-kura, b'mod partikolari l- kanċer , il-mard kardjovaskulari, id-dijabete, is-saħħa mentali (l-għan huwa li titnaqqas il-mortalità prematura b'terz sal-2030) ir-rakkomandazzjoni tal-użu prudenti tal-antibijotiċi u l-ġlieda kontra r-reżistenza għall-antimikrobiċi it-titjib tar- rati ta' kopertura tat-tilqim fl-Istati Membri l-espansjoni ta' inizjattivi ta' suċċess (bħan- Networks Ewropej ta' Referenza li jgħaqqdu lill-professjonisti tal-kura tas-saħħa biex jappoġġaw lil pazjenti milquta minn mard rari) l-indirizzar tal-impatt tat-tniġġis ambjentali u t-tibdil demografiku (inkluża popolazzjoni li qed tixjieħ) fuq is-saħħa pubblika X'se jiġi ffinanzjat? Il-Kummissjoni Ewropea tipproponi li jiġu investiti EUR 9.4 biljun mill-baġit fit-tul li jmiss fil-Programm l-UE għas-Saħħa, 23 darbiet aktar mill-finanzjament għas-saħħa għall-2014-2020. L-UE għas-Saħħa se jsaħħaħ is-sistemi nazzjonali permezz ta' finanzjament: Appoġġ u konsulenza mfassla apposta għall-pajjiżi Taħriġ għall-professjonisti tal-kura tas-saħħa biex jintuża fl-UE kollha Awditjar tal-arranġamenti tat-tħejjija u tar-rispons tal-Istati Membri Provi kliniċi biex jitħaffef l-iżvilupp ta' mediċini u tilqim Kollaborazzjoni u sħubijiet transfruntieri Twettiq ta' studji, ġbir ta' data u benchmarking Aktar investiment fis-saħħa se jiġi pprovdut permezz ta' programmi oħra tal-UE, inklużi: il-fondi Ewropej ta' koeżjoni u ta' żvilupp reġjonali għall-infrastruttura medika, Orizzont Ewropa għar-riċerka u l-innovazzjoni fil-qasam tas-saħħa, l-FSE+ għat-taħriġ u l-appoġġ għal gruppi vulnerabbli fl-aċċess għall-kura tas-saħħa. Il-passi li jmiss Il-Parlament u l-gvernijiet tal-UE se jinnegozjaw il-proposta tal-Kummissjoni dwar "l-UE għas-Saħħa" bħala parti mill-ftehim dwar il-baġit fit-tul li jmiss. Il-programm mistenni jiġi varat mill-1 ta' Jannar 2021. Aktar informazzjoni Kummissjoni Ewropea: Skeda informattiva Kummissjoni Ewropea: Mistoqsijiet u Tweġibiet dwar il-programm il-ġdid l-UE għas-Saħħa Studju: Politiki tal-UE dwar is-Saħħa Pubblika (Settembru 2018) Briefing tal-EPRS: Theddidiet transfruntieri għas-saħħa (Jannar 2020) Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF